*****

ΚΑΝΟΝΙΣΜΟΣ (ΕΟΚ) αριθ. 1441/82 ΤΗΣ ΕΠΙΤΡΟΠΗΣ

της 8ης Ιουνίου 1982

περί καθορισμού των τιμών αναγωγής των τοματών μέχρι το τέλος της περιόδου εμπορίας 1982

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1203/82 (2), και ιδίως το άρθρο 27 παράγραφος 1,

Εκτιμώντας:

ότι, σύμφωνα με το άρθρο 23 παράγραφος 1 του κανονισμού (ΕΟΚ) αριθ. 1035/72, καθορίζονται κατ' ετος, πριν από την έναρξη της περιόδου εμπορίας, τιμές αναγωγής που ισχύουν για όλη την Κοινότητα·

ότι, εν όψει της σπουδαιότητας της παραγωγής τοματών στην Κοινότητα, πρέπει να καθορισθεί τιμή αναγωγής για το προϊόν αυτό ·

ότι η θέση σε εμπορία τοματών συγκομισθεισών κατά τη διάρκεια συγκεκριμένης περιόδου παραγωγής πραγματοποιείται από τον Ιανουάριο μέχρι τον Δεκέμβριο· ότι, όσον αφορά την παρούσα περίοδο εμπορίας, οι τιμές αναγωγής καθορίστηκαν ήδη μέχρι και τις 10 Ιουλίου με τον κανονισμό (ΕΟΚ) αριθ. 643/82 (3)·

ότι τα διαθέσιμα επί του παρόντος στοιχεία επιτρέπουν τον καθορισμό αυτών των τιμών μέχρι το τέλος της περιόδου εμπορίας· ότι οι ελάχιστες συγκομισθείσες ποσότητες κατά τη διάρκεια του τελευταίου δεκαημέρου του Δεκεμβρίου δεν αντιπροσωπεύουν παρά ένα ελάχιστο ποσοστό της ποσότητας που ετέθη σε εμπορία κατά τη διάρκεια της περιόδου εμπορίας· ότι δεν θα πρέπει, κατά συνέπεια, να ληφθεί υπόψη αυτό το δεκαήμερο·

ότι, σύμφωνα με το άρθρο 67 της πράξεως προσχωρήσεως της Ελλάδος, οι ελληνικές τιμές πρέπει να προσαρμοσθούν, για να ληφθεί υπόψη η διαφορά που διαπιστώνεται αφ' ενός στην Κοινότητα των Εννέα και αφ' ετέρου στην Ελλάδα·

ότι, σύμφωνα με το άρθρο 23 παράγραφος 2 του κανονισμού (ΕΟΚ) αριθ. 1035/72, οι τιμές αναγωγής καθορίζονται με βάση τον αριθμητικό μέσο όρο των τιμών στην παραγωγή κάθε Κράτους μέλους, προσαυξημένον κατά ένα ποσό στο οποίο λαμβάνονται υπόψη τα έξοδα μεταφοράς των κοινοτικών προϊόντων από τις περιοχές παραγωγής μέχρι τα κέντρα καταναλώσεως της Κοινότητος· ότι πρέπει, εξάλλου, να ληφθεί υπόψη η εξέλιξη του κόστους παραγωγής στον τομέα των οπωροκηπευτικών·

ότι, για να ληφθούν υπόψη οι εποχιακές διαφορές των τιμών, πρέπει να διαιρεθεί η περίοδος εμπορίας σε περισσότερες περιόδους και να καθορισθεί τιμή αναφοράς για καθεμία από αυτές ·

ότι οι τιμές στην παραγωγή που αντιστοιχούν στο μέσο όρο των τιμών που έχουν διαπιστωθεί κατά τα τρία χρόνια που προηγούνται της ημερομηνίας καθορισμού της τιμής αναγωγής, για εγχώριο προϊόν με καθορισμένα εμπορικά χαρακτηριστικά, στην ή στις αντιπροσωπευτικές αγορές που βρίσκονται στις ζώνες παραγωγής όπου οι τιμές είναι οι πλέον χαμηλές, για τα προϊόντα ή τις ποικιλίες που αντιπροσωπεύουν αξιόλογο μέρος της παραγωγής, το οποίο έχει τεθεί σε εμπορία καθ' ολη τη διάρκεια ή κατά ένα μέρος του έτους και ανταποκρίνονται σε συγκεκριμένους όρους συσκευασίας· ότι ο μέσος όρος των τιμών για κάθε αντιπροσωπευτική αγορά πρέπει να καταρτίζεται αφού αποκλεισθούν οι τιμές που μπορεί να θεωρηθούν υπερβολικά υψηλές ή υπερβολικά χαμηλές σε σχέση με τις κανονικές διακυμάνσεις που διαπιστώνονται στην αγορά αυτή·

ότι κατά τους μήνες Οκτώβριο μέχρι Δεκέμβριο οι τομάτες που εισάγονται από ορισμένες τρίτες χώρες προερχόνται από καλλιέργειες θερμοκηπίου· ότι πρέπει να πολλαπλασιασθούν οι τιμές των τοματών αυτών επί ένα συντελεστή προσαρμογής, για να καταστούν συγκρίσιμες προς τις τιμές αναφοράς, οι οποίες κατά τη διάρκεια της περιόδου αυτής υπολογίζονται βάσει των κοινοτικών προϊόντων που δεν προέρχονται από καλλιέργειες σε θερμοκήπιο·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο εμπορίας 1982 οι τιμές αναγωγής των τοματών (διάκριση 07.01 Μ του Κοινού Δασμολογίου), που εκφράζονται σε ECU ανά 100 χιλιόγραμμα καθαρού βάρους, καθορίζονται ως εξής για τα προϊόντα της ποιοτικής κατηγορίας Ι, όλων των μεγεθών, που προσφέρονται συσκευασμένα:

- από 11 Ιουλίου μέχρι 31 Αυγούστου: 32,54

- Σεπτέμβριος: 35,47

- από 1 Οκτωβρίου μέχρι 20 Δεκεμβρίου: 37,11

2. Για τον υπολογισμό της τιμής εισόδου οι τιμές τοματών που παράγονται σε θερμοκήπιο και εισάγονται από τρίτες χώρες πολλαπλασιάζονται, μετά την αφαίρεση των δασμών, από 1 Οκτωβρίου μέχρι 20 Δεκεμβρίου, επί τον συντελεστή 0,65.

Άρθρο 2

Ο παρών κανονισμός αρχίζει να ισχύει στις 11 Ιουλίου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 8 Ιουνίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 118 της 20. 5. 1972, σ. 1.

(2) ΕΕ αριθ. L 140 της 20. 5. 1982, σ. 36.

(3) ΕΕ αριθ. L 76 της 20. 3. 1982, σ. 14.